Maties wen; verdediging haper | Netwerk24
Maties wen; verdediging haper
20 Maart 2017 20:51
Die Maties het wel Maandagaand oortuigend met die Ixias in Bloemfontein in hul Varsitybeker-stryd klaargespeel, maar die vertoning was nie een waarmee hul breier, Hawies Fourie, tevrede sou wees nie.Die Maties se Mitchell Carstens duik oor die doellyn vir een van sy span se nege drieë teen die Ixias in Bloemfontein. Foto: SaspaDie Stellenbosse span het met 73-44 gewen om steeds gelyk saam met Tuks aan die bopunt van die puntelys te bly. Hul ritse ongedwonge foute het egter baie van die glans van die oorwinning geneem.Die driemalige kampioen was dalk net te gretig om met elke bal punte op te stapel en sy punteverskil sodoende nader aan dié van Tukkies te bring.Sy agterlyn was wel kwiksilwer en wanneer spelers soos die buitesenter, Michal Haznar, en regtervleuel, Craig Barry, ruimte gegun is, was daar meestal perde.Barry het vier keer gaan druk, elke keer vanuit Maties se halfgebied.Die Ixias se verdediging was die hele reeks nog verdag en dit het hulle weer baie punte gekos, veral vanuit gebroke spel.Die span, wat gebuk gaan onder beserings en bykans ’n hele vyftiental kan vul met al die krankes langs die kantlyn, verdien ’n pluimpie daarvoor dat hy soos verlede week teen die Pukke enduit moedig baklei het.* Puntemakers:Maties 73 (43): Drieë: Edwill van der Merwe (7), Craig Barry (7, 7, 7, 7), Johan Momsen (7), Jacobus van der Merwe (7), Mitchell Carstens (5), Iver Aanhuizen (5). Doelskoppe: Tiaan Swanepoel (6), Duncan Saal.Ixias 44 (16) Drie: Henco Smit (5), Stefan Kruger (5), Ruben Heymans (5), Niel Oelofse (5), Olwethu Ndakisa (7). Doelskoppe: Ruan Wasserman (4). Strafdoele: Ruan Wasserman (3).
Tuks spoel oor Ikeys ná agterstand Shimlas klop Madibaz – maar steeds wag naels kou